El-delebilerne begyndte som et forsigtigt forsøg i bare et par afdelinger i boligselskabet Himmerland Boligforening i det østlige Aalborg. Men det forsigtige forsøg på at give et folk et billigere, miljøvenligt alternativ til egen bil eller offentlig transport har været så stor en succes, at det hurtigt bredte sig til flere afdelinger i bydelen, siden i Svenstrup - og nu også til Himmerland Boligforenings afdeling Magisterparken. - Denne gang er det Magisterparken, der får ladestation og P-plads til eldelebil, og også her forventer vi en høj belægningsprocent. Faktisk er den oppe omkring 80 de andre steder, hvilket er betydeligt mere, end vi turde håbe på, da vi indgik samarbejdsaftalen med delebilsfirmaet Tadaa!, fortæller direktør Ole Nielsen, Himmerland Boligforening. Det er hans forventning, at Magisterparken blot er den næste i en længere række af afdelinger med eldelebil: -  Vi satser på, at endnu flere kan få glæde af ordningen, blandt andet i forbindelse med vores ungdomsboliger på den centrale havnefront i Aalborg, for her er der virkelig mange potentielle brugere. Den nye el-delebil i Magisterparken vil blive taget i brug tirsdag den 9. maj, og som det er tilfældet for de andre afdelinger i Himmerland Boligforening, vil beboerne her kunne tegne et abonnement, der giver dem ret til at booke og bruge bilen via en app. - En delebil kan erstatte behovet for mellem fire og 10 privatejede biler og dermed et tilsvarende antal p-pladser. Det giver væsentligt mindre pres på parkeringsarealet i området og da der er tale om elbiler, skal de have en fast, central placering med ladeudstyr. Det betyder også, at beboerne altid ved, hvor de kan finde bilen, når de skal bruge den, siger Ole Nielsen.
Om en uge får beboerne i Magisterparken i Aalborg også mulighed for at booke sig ind på en el-delebil.